Այս նիւթին առընթեր երէկուան հաւաքոյթին կապակցութեամբ պէտք է մատնանշել նաեւ էական ուրիշ երեւոյթ մը։ Արդարեւ, երէկուան երեկոյթին ներկայ գտնուեցան մեր համայնքէն կարգ մը անդամներ, որոնք ընդհանուր փոխանորդի ընդդիմախօսներն են եւ ընկերային ցանցերու վրայ զինքը կը հրաւիրեն հրաժարելու։ Ունկնդիրներու շարքին կային նաեւ դէմքեր, որոնք ընդհանուր փոխանորդի բուռն ընդդիմախօսներու անմիջական մերձաւորներն են։ Այս երեւոյթը համայնքէ ներս առողջ մթնոլորտ մը ստեղծելու տեսակէտէ շատ կարեւոր նախադրեալ մըն է։ Իսկապէս գնահատանքի արժանի են մեր համայնքի այն անդամները, որոնք ընդհանուր փոխանորդին դէմ ընդդիմադիր հայեացքներ ունենալով հանդերձ՝ հասունութեամբ ու հանդուրժողութեամբ ունկնդրեցին անոր տեսակէտները։ Սա եւ միւս մերձաւորներու վերաբերեալ պարագան ակնյայտ ապացոյց մըն է, որ իրականութեան մէջ մեր համայնքի անդամները այս բարդ գործընթացին կը հետեւին ազատ խիղճով, պատրաստակամ են բոլոր կողմերու կարծիքները լսելու եւ ըստ այդմ կողմնորոշուելու։ Երէկուան պատկերը յատկանշական էր, որովհետեւ այնտեղ բիւրեղացաւ, որ ոեւէ անձի կամ որեւէ շրջանակի մենաշնորհը չէ մեր համայնքի կողմնորոշումը։ Մարդիկ կ՚առաջնորդուին իրենց դատողութեամբ։